b'\n_START_ARTICLE_\nKrav Maga\n_START_SECTION_\nPavadinimo kilm\xc4\x97\n_START_PARAGRAPH_\nPavadinimas hebraj\xc5\xb3 kalba rei\xc5\xa1kia artima (kontaktin\xc4\x97)kova\xc2\xbb (maga (heb. \xd7\x9e\xd7\x92\xd7\xa2\xe2\x80\x8e) \xe2\x80\x93 kontaktas, krav (heb. \xd7\xa7\xd7\xa8\xd7\x91\xe2\x80\x8e) \xe2\x80\x93 kova). Krav Maga, skirtingai negu kovin\xc4\x97s sistemos, kuriose panaudojami ginklai per atstum\xc4\x85, priskiriama prie kov\xc5\xb3, kuomet yra artimas fizinis kontaktas su prie\xc5\xa1ininku. \xc5\xa0ioje sistemoje taip pat mokoma dirbti su \xc5\xa1aunamaisiais ir ne\xc5\xa1aunamaisiais ginklais, bei kitais daiktais, derinant tai su savigynos metodais.\n_START_SECTION_\nIstorija\n_START_PARAGRAPH_\nKrav Maga sistema buvo sukurta Imi Lichtenfildo (taip pat \xc5\xbeinomu kaip Imi Sde-Or) Vengrijoje ir \xc4\x8cekoslovakijoje 1930-ais metais. Imi Lichtenfildas gime 1910 m. Bratislavoje, Slovakijos sostin\xc4\x97je, namuose, kur sportas ir humanistinis \xc5\xa1vietimas buvo lyg\xc5\xabs. \xc5\xa0ie \xc5\xa1vietimo elementai l\xc4\x97m\xc4\x97 jo charakterio formavim\xc4\x85. Iki 1939 m. Imi dalyvavo daugelyje tarptautini\xc5\xb3 turnyr\xc5\xb3, laim\xc4\x97damas begal\xc4\x99 medali\xc5\xb3 ir priz\xc5\xb3. Imi buvo laikomas vienu i\xc5\xa1 geriausi\xc5\xb3 imtyninink\xc5\xb3 Europoje. Bratislavoje Imi tapo jaun\xc5\xb3 \xc5\xbeyd\xc5\xb3 grup\xc4\x97s lyderiu. \xc5\xa0i grup\xc4\x97 buvo sukurta apsiginti nuo fa\xc5\xa1istini\xc5\xb3 ir antisemitini\xc5\xb3 grupuo\xc4\x8di\xc5\xb3, kurios k\xc4\x97l\xc4\x97 neramumus visuomen\xc4\x97je ir dar\xc4\x97 didel\xc4\x99 \xc5\xbeal\xc4\x85 \xc5\xbeyd\xc5\xb3 bendruomenei. 1942 m. Imi gavo leidim\xc4\x85 \xc4\xafva\xc5\xbeiuoti \xc4\xaf Palestinos teritorij\xc4\x85._NEWLINE_1944 m. Imi prad\xc4\x97jo treniruoti Izraelio karius. Per \xc5\xa1\xc4\xaf laikotarp\xc4\xaf, Imi treniravo kelet\xc4\x85 elitini\xc5\xb3 padalini\xc5\xb3 i\xc5\xa1 Hagana ir Palmach (garsios smogiamosios j\xc4\x97gos Haganah ir speciali\xc5\xb3j\xc5\xb3 paj\xc4\x97g\xc5\xb3 IDF pirmtakai), \xc4\xafskaitant j\xc5\xb3 j\xc5\xabr\xc5\xb3 p\xc4\x97stinink\xc5\xb3 padalin\xc4\xaf \xe2\x80\x9ePalyam\xe2\x80\x9c, taip pat policijos pareig\xc5\xabn\xc5\xb3 grupes. 1948 m. \xc4\xafsik\xc5\xabrus Izraelio valstybei ir formuojantis Izraelio gynybos paj\xc4\x97goms, kovos men\xc5\xb3 mokykloje Imi tapo vyriausiuoju fizinio lavinimo ir Krav Maga instruktoriumi. Krav Maga sistema tur\xc4\x97jo tenkinti kelet\xc4\x85 Izraelio kariuomen\xc4\x97s reikalavim\xc5\xb3. Ji tur\xc4\x97jo b\xc5\xabti lengvai i\xc5\xa1mokstama ir naudojama, kad ir speciali\xc5\xb3j\xc5\xb3 paj\xc4\x97g\xc5\xb3 karys, ir biuro tarnautojas gal\xc4\x97t\xc5\xb3 s\xc4\x97kmingai j\xc4\x85 i\xc5\xa1mokti per kuo trumpesn\xc4\xaf laik\xc4\x85. Jis tarnavo IDF apie 20 met\xc5\xb3, per kuriuos suk\xc5\xabr\xc4\x97 ir patobulino savo unikal\xc5\xb3 savigynos ir artimos kovos metod\xc4\x85. Imi asmeni\xc5\xa1kai treniravo Izraelio speciali\xc5\xb3j\xc5\xb3 paj\xc4\x97g\xc5\xb3 asus ir apmok\xc4\x97 daugel\xc4\xaf Krav Maga instruktori\xc5\xb3 kart\xc5\xb3, u\xc5\xbe k\xc4\x85 peln\xc4\x97 Izraelio armijos vadovyb\xc4\x97s pripa\xc5\xbeinim\xc4\x85. Baig\xc4\x99s karin\xc4\x99 tarnyb\xc4\x85 Imi prad\xc4\x97jo taikyti Krav Maga paprast\xc5\xb3 \xc5\xbemoni\xc5\xb3 savigynai. \xc5\xa0is metodas buvo pritaikytas taip, kad tikt\xc5\xb3 vyrams ir moterims, merginoms ir vaikinams, vaikams ir senyvo am\xc5\xbeiaus \xc5\xbemon\xc4\x97ms. 1972 m., sporto ir fizinio lavinimo institute Vingeite, treneri\xc5\xb3 ir instruktori\xc5\xb3 mokykloje, \xc4\xafvyko pirmas kursas skirtas civiliniams instruktoriams. Nuo to laiko sistema buvo naudojama \xc4\xafvairiems civili\xc5\xb3 tikslams Izraelyje ir u\xc5\xbesienyje. 1978 m. Imi ir keletas jo mokini\xc5\xb3 \xc4\xafk\xc5\xabr\xc4\x97 Izraelio Krav Maga asociacij\xc4\x85 (IKMA), siekiant i\xc5\xa1pl\xc4\x97sti lengvai \xc4\xafsis\xc4\x85moninam\xc4\x85 ir neturinti nereikalingos informacijos Krav Maga savigynos metod\xc4\x85 Izraelyje bei u\xc5\xbesienyje. Imi Sde-Or iki savo mirties buvo asociacijos prezidentas. Iki paskutini\xc5\xb3 savo gyvenimo dien\xc5\xb3, b\xc5\xabdamas 87 met\xc5\xb3 am\xc5\xbeiaus, Imi ir toliau pad\xc4\x97jo tobulinti technik\xc4\x85 ir Krav Maga koncepcijas. Jis asmeni\xc5\xa1kai konsultavo geriausius Krav Maga specialistus, ir leido savo laik\xc4\x85 mokydamas instruktorius i\xc5\xa1 Izraelio ir u\xc5\xbesienio. Savo i\xc5\xa1skirtin\xc4\x97mis dvasin\xc4\x97mis savyb\xc4\x97mis, subtiliu humoro jausmu ir geb\xc4\x97jimu dalintis savo \xc5\xbeiniomis bei patirtimi, Imi dar\xc4\x97 \xc4\xaftak\xc4\x85 savo pasek\xc4\x97j\xc5\xb3 tobul\xc4\x97jimui. Meistras Imi Sde-Or mir\xc4\x97 1998 m. saus\xc4\xaf, b\xc5\xabdamas visi\xc5\xa1kai s\xc4\x85moningas ir \xc5\xbeinodamas, kad jo mokymas yra gyvas ir klesti.\n_START_SECTION_\nPl\xc4\x97tra u\xc5\xbe Izraelio rib\xc5\xb3\n_START_PARAGRAPH_\nIki 1980 m. visi Krav Maga specialistai gyveno Izraelyje ir veik\xc4\x97 Izraeli Krav Maga Association ribose. 1980 m. prasid\xc4\x97jo pirmi kontaktai tarp j\xc5\xb3 ir mokini\xc5\xb3 JAV. 1981 m. \xc5\xa1e\xc5\xa1i\xc5\xb3 instruktori\xc5\xb3 grup\xc4\x97 atva\xc5\xbeiavo \xc4\xaf JAV, kur pristat\xc4\x97 Krav Maga sistem\xc4\x85. Sistema buvo pristatyta \xc5\xbeyd\xc5\xb3 bendruomen\xc4\x97se, FTB Niujorko poskiryje, FTB akademijoje Kuantike. To pasekoje 22 JAV pilie\xc4\x8diai 1981 m. pavasari atvyko \xc4\xaf Izrael\xc4\xaf atlikti bazin\xc4\xaf Krav Maga instruktori\xc5\xb3 kurs\xc4\x85. Tap\xc4\x99 instruktoriais jie sugr\xc4\xaf\xc5\xbeo \xc4\xaf JAV ir \xc4\xafk\xc5\xabr\xc4\x97 savo savigynos centrus. Instruktoriai i\xc5\xa1 Izraelio ir toliau pl\xc4\x97t\xc4\x97 Krav Maga sistem\xc4\x85 JAV. Nuo 1985 m. buvo prad\xc4\x97ta apmokyti \xc5\xa1ios sistemos Amerikos teis\xc4\x97saugos institucijas. Kasmet Netanijoje vykdomi kursai instruktoriaus sertifikatui gauti.\n_START_SECTION_\nDabartin\xc4\x97 pad\xc4\x97tis\n_START_PARAGRAPH_\nKrav Maga yra oficiali gynybos ir beginkl\xc4\x97s kovos sistema Izraelio kariuomen\xc4\x97je (IDF- Israel Defence Forces). Kiekvienas Izraelio karys yra apmokomas Krav Maga metod\xc5\xb3. Izraelio policija ir saugos tarnybos taip pat naudoja \xc5\xa1i\xc4\x85 sistem\xc4\x85. Izraelyje, ir kitose pasaulio \xc5\xa1alyse Krav Maga sistemos metod\xc5\xb3 mokosi kari\xc5\xa1kiai, saugos tarnybos darbuotojai bei civiliai nepriklausomai nuo j\xc5\xb3 am\xc5\xbeiaus lyties ar fizinio pasiruo\xc5\xa1imo lygio.'